钦定古今图书集成/明伦汇编/官常典/第735卷 > 许瑗 王鼎 刘齐 曾万中 陈海 宋叔
## 钦定古今图书集成/明伦汇编/官常典/第735卷 > 许瑗 王鼎 刘齐 曾万中 陈海 宋叔

华　赵天麟　董曾

按《明外史花云传》：“瑗字栗夫，乐平人。元末，两举乡第
一，会试不第，放浪吴越间。太祖驻婺州，瑗谒曰：‘元祚
将终，四方鼎沸，足下欲定天下，非延揽英雄，难以成
功’。太祖喜，寘幕中参军事。未几，命守太平。”鼎，仪真人，
初为赵忠养子。忠从太祖为总管，克太平，授行枢密
院判，镇池州。赵普胜来寇，忠阵殁，命鼎嗣职，复故姓，
守太平。至是，鼎与云、瑗三人皆被难。时有刘齐者，以
江西行省参政守吉安。守将李明道召友谅兵至，开
西门纳之，杀参政曾万中、陈海，执齐及知府宋叔华，
胁之降，二人不屈。又攻破临安，执同知赵天麟，亦不
屈，俱送友谅所。友谅方攻洪都，杀三人徇城下。友谅
兵陷无为州，执知州董曾，亦抗骂不屈沈之江。